ໃນຕອນເຊົ້າຂອງວັນທີ 13 ມີນາ 2014 ທີ່ຜ່ານມາ, ທີ່ຊັ້ນ 8, ອາຄານຕະຫຼາດຫຼັກຊັບລາວ, ທ່ານ ຮ.ສ. ເດດພູວັງ ມູລຣັຕນ໌, ປະທານຄະນະ ແລະ ຫົວໜ້າໃຫຍ່ຜູ້ບໍລິຫານ ຕະຫຼາດຫຼັກຊັບລາວ (ຕລຊລ)ໄດ້ເປັນກຽດຕ້ອນຮັບການມາຢ້ຽມຢາມຂອງຄະນະຜູ້ບໍລິຫານງານລະດັບສູງຈາກຕະຫຼາດຫຼັກຊັບແຫ່ງປະເທດໄທ ເຊິ່ງນຳໂດຍ ທ່ານ ດ.ຣ. ສະຖິດ ລິ້ມພົງພັນ, ປະທານຄະນະຄົນໃໝ່ຂອງຕະຫຼາດຫຼັກຊັບແຫ່ງປະເທດໄທ ພ້ອມດ້ວຍບັນດາຜູ້ບໍລິຫານງານຂັ້ນສູງອື່ນໆອີກຈຳນວນໜຶ່ງ.ຈຸດປະສົງຂອງການມາຢ້ຽມຢາມໃນຄັ້ງນີ້ແມ່ນເພື່ອເປັນການສ້າງສາຍພົວພັນມິດຕະພາບ ແລະ ການຮ່ວມມືທີ່ດີລະຫວ່າງທັງສອງຕະຫຼາດ.ໃນໂອກາດດຽວກັນນີ້, ທ່ານ ຮ.ສ. ເດດພູວັງ ມູລຣັຕນ໌, ປະທານຄະນະ ແລະ ຫົວໜ້າໃຫຍ່ຜູ້ບໍລິຫານ ຕລຊລ ຍັງໄດ້ສະແດງຄວາມຊົມເຊີຍຕໍ່ການເຂົ້າດຳລົງຕຳແໜ່ງໃໝ່ຂອງ ທ່ານ ດ.ຣ. ສະຖິດ ລິ້ມພົງພັນ, ປະທານຄະນະຂອງຕະຫຼາດຫຼັກຊັບແຫ່ງປະເທດໄທ. ພ້ອມດຽວກັນນັ້ນ, ທ່ານຍັງໄດ້ສະແດງຄວາມປິຕິຍິນດີເປັນຢ່າງຍິ່ງທີ່ໄດ້ມີໂອກາດຮ່ວມມືກັບຕະຫຼາດຫຼັກຊັບໄທ ໃນການພັດທະນາວຽກງານຕ່າງໆໃນຂົງເຂດຕະຫຼາດທຶນລາວ ກໍຄື ຕະຫຼາດທຶນພາຍໃນອາຊຽນ ເພື່ອການກະກຽມຄວາມພ້ອມໃນການຮວມຕົວເປັນປະຊາຄົມເສດຖະກິດອາຊຽນ ໃນ ປີ 2015 ທີ່ໄກ້ຈະມາເຖິງນີ້.